กรมอุตุนิยมวิทยา ยืนยันสัปดาห์นี้ยังไม่มีสัญญาณการก่อตัวของพายุที่ส่งผลต่อสภาพอากาศของประเทศไทย
นางสาวนพวรรณ หัวใจมั่น โฆษกกระทรวงดิจิทัลเพื่อเศรษฐกิจและสังคมฝ่ายการเมือง กล่าวว่า มีการเผยแพร่ข้อมูลภัยพิบัติประเด็นเรื่องเตรียมรับมือพายุ 5 ลูกที่จะส่งผลกระทบกับประเทศไทย ศูนย์ต่อต้านข่าวปลอมจึงตรวจสอบข้อเท็จจริงจากกรมอุตุนิยมวิทยา พบว่าเป็นข้อมูลเท็จ ชี้แจงว่า กรมอุตุนิยมวิทยาตรวจสอบและติดตามสถานการณ์พายุหมุนเขตร้อนในสัปดาห์นี้ (1 – 8 พฤศจิกายน 2564) พบว่ายังไม่มีสัญญาณการก่อตัวของพายุหมุนเขตร้อนที่จะมีผลกระทบต่อประเทศไทย มีเพียงหย่อมความกดอากาศต่ำที่บริเวณทะเลจีนใต้และอ่าวไทยทำให้ภาคใต้มีฝนเพิ่มขึ้น โดยพยากรณ์อากาศ 7 วันข้างหน้า จนถึงวันที่ 6 พฤศจิกายน 2564 มวลอากาศเย็นจากประเทศจีนแผ่ปกคลุมภาคตะวันออกเฉียงเหนือตอนบนและทะเลจีนใต้ส่งผลให้มีลมตะวันออกเฉียงเหนือและลมตะวันออกพัดปกคลุมประเทศไทยและอ่าวไทย ทำให้ประเทศไทยยังคงมีฝนฟ้าคะนองเกิดขึ้น โดยมีฝนตกหนักบางแห่งในภาคใต้ ประชาชนไม่ควรหลงเชื่อและไม่ควรส่งหรือแชร์ข้อมูลต่อ